Beblavý, Miroslav, poslanec NR SR (2010-12-08):
Ďakujem pekne. Vážené kolegyne, kolegovia, dovoľte, aby som predniesol pozmeňujúci návrh k tomuto vládnemu návrhu zákona. Tento pozmeňujúci návrh vychádza z vládou schváleného materiálu o stransparentnení poskytovania dotácií všetkými rezortmi, ale keďže tento návrh zákona bol vládou schválený ešte predtým, než vláda schválila ten návrh stransparentnenia dotácií, tak jedinou možnosťou ako ho do zákona dostať je práve cez pozmeňovací návrh, preto som si dovolil pripraviť pozmeňovací návrh, ktorý vám predložím. Tento pozmeňovací návrh bol prerokovaný a aj technicky konzultovaný s ministerstvom práve na úrovni aj pána štátneho tajomníka, takže myslím, že by s ním nemuseli byť žiadne problémy. Keďže trošku dlhšie rozprávam, ospravedlňujem sa, budem ho musieť teda celý prečítať, bude to chvíľku trvať. 1. V čl. I § 4 ods. 1 znie: „(1) Dotácia podľa § 2 písm. a) sa môže poskytnúť žiadateľovi na základe písomnej žiadosti o poskytnutie dotácie (ďalej len “žiadosť„), ktorú predloží žiadateľ o dotáciu v lehote uvedenej pri zverejnení výzvy na webovom sídle ministerstva.“ Tu len upresňujeme dikciu a vypúšťame lehotu, to je taká technická vec. Dovoľte mi, než budem pokračovať ďalej, povedať ale jednu vec, na ktorú som takmer zabudol, a to je to, že chcem zároveň navrhnúť, aby sme bod 1 spoločnej správy dali na osobitné hlasovanie s návrhom neschváliť, nie preto, že by bol zlý, on je vecne dobrý, ale pretože pokrýva len časť toho, čo pokrýva tento „pozmeňovák“, a ten „pozmeňovák“ ho, by som povedal, vecne rozširuje a prekonáva, ale keďže nemôžeme schvaľovať oboje, tak si dovolím navrhnúť tento bod vyňať na osobitné hlasovanie s návrhom neschváliť. Dovoľte mi pokračovať ďalej. 2. V čl. I § 4 sa za ods. 1 vkladá nový ods. 2, ktorý znie: „(2) Výzva podľa ods. 1 sa zverejňuje najmenej jeden mesiac pred termínom predkladania žiadosti. Výzva obsahuje najmä: 1. Základný cieľ a kritériá, podľa ktorých sa budú vyhodnocovať žiadosti, a ich váhu, 2. Formulár žiadosti v elektronickej podobe, 3. Okruh oprávnených subjektov, 4. Disponibilný objem zdrojov na danú výzvu, 5. Spôsob odstraňovania formálnych nedostatkov žiadostí, 6. Termín, postup a vyhodnocovanie žiadostí, 7. Zloženie komisie, 8. Návrh zmluvy o poskytnutí dotácie.“ Doterajšie ods. 2 a 3 sa označujú ako ods. 3 a 4. Vnútorné odkazy sa primerane prečíslujú. Tu sa zakladajú podmienky v tomto bode, čo má obsahovať zverejňovaná výzva. 3. V čl. I § 7 sa dopĺňa ods. 3 až 7, ktoré znejú: „(3) Žiadosti vyhodnocuje najmenej trojčlenná komisia, ktorú zriaďuje ministerstvo. Člen komisie nesmie byť žiadateľom, ani zaujatý vo vzťahu k žiadateľovi. Člen komisie ani jemu blízka osoba, odkaz 11, nesmie byť štatutárnym orgánom alebo členom štatutárneho orgánu žiadateľa, ani spoločníkom právnickej osoby, ktorá je žiadateľom. Členom komisie nesmie byť ani osoba, ktorá je zamestnancom žiadateľa alebo zamestnancom záujmového združenia podnikateľov, ktorého je žiadateľ členom. (4) Komisia je pri vyhodnocovaní žiadostí nezávislá a vyhodnocuje ich podľa kritérií uvedených vo výzve na predkladanie žiadostí, pričom jednotlivé žiadosti musia byť očíslované a bez identifikácie žiadateľa. (5) Podrobnosti o zložení, rozhodovaní komisie, organizácie práce, postupe komisie pri vyhodnocovaní žiadostí a kritériá pre vyhodnocovanie žiadostí ustanoví všeobecne záväzný právny predpis, ktorý vydá ministerstvo. (6) Ministerstvo zverejňuje na svojom webovom sídle: a) úplné znenia všeobecne záväzných právnych predpisov upravujúcich poskytovanie dotácií v jeho pôsobnosti; b) schválený rozpočet na dotácie podľa ich účelu pre daný rozpočtový rok a predpoklad na nasledujúce 2 roky; c) všetky schválené žiadosti aj so sumami žiadaných a poskytnutých zdrojov vrátane dátumu schválenia, výšky a účelu dotácie a identifikácie konečného prijímateľa dotácie, a to do 30 dní od schválenia žiadosti; d) všetky neschválené žiadosti vrátane dátumu a dôvodu neschválenia žiadosti, a to do 30 dní od neschválenia žiadosti; e) vyhodnotenie výsledkov už poskytnutých dotácií, ak ich má ministerstvo k dispozícii; f) často kladené otázky súvisiace s dotáciami. (7) Ustanovenia osobitného predpisu, odkaz 12, o obmedzení prístupu k informáciám nie sú dotknuté.“ Poznámky pod čiarou k odkazu 11 a 12 znejú: „11) § 116 Občianskeho zákonníka, odkaz 12) § 8 až 13 zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.“ Ostávajúce ustanovenia vrátane poznámok pod čiarou sa primerane prečíslujú. Zavádza sa mechanizmus vyhodnocovania žiadostí o poskytnutie dotácií komisiou a definujú sa aj podmienky fungovania tejto komisie, ako aj sa definuje, čo ministerstvo musí zverejňovať vo vzťahu k žiadostiam o dotácie. 4. V čl. II v bode 6 § 10a ods. 6 znie: „(6) Výzvu na predloženie programov a projektov podľa ods. 2 zverejňuje agentúra v súlade s príslušným Národným programom oficiálnej rozvojovej pomoci na svojom webovom sídle v lehote najmenej 1 mesiac pred termínom predkladania žiadostí. Výzva obsahuje najmä: 1. základný cieľ a kritériá, podľa ktorých sa budú vyhodnocovať žiadosti, a ich váhu, 2. formulár žiadosti v elektronickej podobe, 3. okruh oprávnených subjektov, 4. disponibilný objem zdrojov na danú výzvu, 5. spôsob odstraňovania formálnych nedostatkov žiadosti, 6. termín postupu vyhodnocovania žiadosti, 7. zloženie komisie, 8. návrh zmluvy o poskytnutí dotácie.“ 5. V čl. II v bode 6 sa za § 10a vkladajú § 10b a 10c, ktoré vrátane nadpisov znejú: „§ 10b Vyhodnocovanie žiadostí (1) Žiadosti vyhodnocuje najmenej 3-členná komisia, ktorú zriaďuje ministerstvo. Člen komisie nesmie byť žiadateľom, ani zaujatý vo vzťahu k žiadateľovi. Člen komisie ani jemu blízka osoba, odkaz 1d), nesmie byť štatutárnym orgánom alebo členom štatutárneho orgánu žiadateľa, ani spoločníkom právnickej osoby, ktorá je žiadateľom. Členom komisie nesmie byť ani osoba, ktorá je zamestnancom žiadateľa alebo zamestnancom záujmového združenia podnikateľov, ktorej je žiadateľ členom. (2) Komisia je pri vyhodnocovaní žiadostí nezávislá, vyhodnocuje ich podľa kritérií uvedených vo výzve na predkladanie žiadostí, pričom jednotlivé žiadosti musia byť očíslované a bez identifikácie žiadateľa. (3) Podrobnosti o zložení, rozhodovaní komisie, organizácie práce, postupe komisie pri vyhodnocovaní žiadostí a kritériá pre vyhodnocovanie žiadostí ustanovuje všeobecne záväzný právny predpis, ktorý vydá ministerstvo. § 10c Zverejňovanie informácií. (1) Ministerstvo zverejňuje na svojom webovom sídle: a) úplné znenia všeobecne záväzných právnych predpisov upravujúcich poskytovanie dotácií v jeho pôsobnosti; b) schválený rozpočet na dotácie podľa ich účelu pre daný rozpočtový rok a predpoklad na nasledujúce 2 roky; c) všetky schválené žiadosti aj so sumami žiadaných a poskytnutých zdrojov vrátane dátumu schválenia výšky a účelu dotácie a identifikácie konečného prijímateľa dotácie, a to do 30 dní od schválenia žiadosti; d) všetky neschválené žiadosti vrátane dátumu a dôvodu neschválenia žiadosti, a to do 30 dní od neschválenia žiadosti; e) vyhodnotenie výsledkov už poskytnutých dotácií, ak ich má ministerstvo k dispozícii; f) často kladené otázky súvisiace s dotáciami. (2) Ustanovenia osobitného predpisu, odkaz 1e), o obmedzení prístupu k informáciám nie sú dotknuté.“ Poznámky pod čiarou k odkazom 1d) a 1e) znejú: „1d) § 116 Občianskeho zákonníka, 1e) § 8 až 13 zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.“ Ostávajúce ustanovenia vrátane poznámok pod čiarou sa primerane prečíslujú. Odôvodnenie: Ide o ekvivalentné ustanovenia k čl. I, ale vzťahujúce sa na zákon o rozvojovej pomoci. Ďakujem veľmi pekne za prípadnú podporu.